นายกรัฐมนตรีไทยให้การต้อนรับผู้นำเขตเศรษฐกิจเอเปค พร้อมหารือภายใต้หัวข้อการเติบโตอย่างสมดุลครอบคลุมและยั่งยืน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้การต้อนรับผู้นำเขตเศรษฐกิจเอเปค ในการประชุมความร่วมมือทางเศรษฐกิจในภูมิภาคเอเชีย-แปซิฟิก หรือเอเปค ครั้งที่ 29 โดยนายกรัฐมนตรี ได้ให้การตอนรับนายจอห์น ลี คา-ชิว ผู้บริหารสูงสุดเขตบริหารพิเศษฮ่องกงที่เดินทางมาถึงที่ประชุมเป็นคนแรก สำหรับกำหนดการประชุมที่สำคัญของวันนี้ จะเริ่มด้วยการประชุมผู้นำเขตเศรษฐกิจเอเปคครั้งที่ 29 อย่างไม่เป็นทางการ ช่วงที่ 1 ภายใต้หัวข้อการเติบโตอย่างสมดุล ครอบคลุม และยั่งยืน จากนั้นจะเป็นการหารืออย่างไม่เป็นทางการระหว่างผู้นำกับแขกของประธาน ในหัวข้อการส่งเสริมการค้าและการลงทุนที่ยั่งยืนระหว่างเขตเศรษฐกิจเอเปคกับคู่ค้า ก่อนที่จะพักรับประทานอาหารในงานเลี้ยงอาหารกลางวันระหว่างผู้นำกับแขกของประธาน และในช่วงบ่ายจะเป็นการหารือระหว่างผู้นำกับสภาที่ปรึกษาทางธุรกิจเอเปค จากนั้นในเวลา 17.30 น. ทางคณะผู้นำเขตเศรษฐกิจเอเปคจะเดินทางเข้าเฝ้าฯ พระบาทสมเด็จพระเจ้าอยู่หัว และสมเด็จพระนางเจ้าฯ  พระบรมราชินี ณ พระที่นั่งจักรีมหาปราสาทนอกจากกำหนดการของผู้นำเขตเศรษฐกิจเอเปคแล้ว ภายในวันเดียวกันนางนราพร จันทร์โอชา ภรรยานายกรัฐมนตรี ยังรับหน้าที่ให้การต้อนรับคู่สมรสของผู้นำเขตเศรษฐกิจในการเยี่ยมชมพิพิธภัณฑ์ศิลป์แผ่นดิน ตำบลเกาะเกิด จังหวัดพระนครศรีอยุธยา